PMIndiaData/PMIndiaSum huggingface dataset:
କେନ୍ଦ୍ରଶାସିତ ଅଞ୍ଚଳ ଦାଦ୍ରା ଓ ନଗର ହାବେଳି ଓ ଡାମନ ଏବଂ ଦିଉରେ ବିଦ୍ୟୁତ ବିତରଣ ଓ ଖୁଚୁରା ଯୋଗାଣ ବ୍ୟବସାୟର ଘରୋଇକରଣକୁ କ୍ୟାବିନେଟ୍ ମଞ୍ଜୁରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ରୀୟ ମନ୍ତ୍ରୀମଣ୍ଡଳ କେନ୍ଦ୍ରଶାସିତ ଅଞ୍ଚଳ ଦାଦ୍ରା ଓ ନଗର ହାବେଳୀ ଓ ଡାମନ୍ ଏବଂ ଦିଉ ଓ (ଡିଏନଏଚ୍ ଓ ଡିଡି)ରେ ବିଦ୍ୟୁତ ବିତରଣ ବ୍ୟବସାୟର ଘରୋଇକରଣ ପାଇଁ କମ୍ପାନୀ (ସ୍ବତନ୍ତ୍ର ଉଦ୍ଦେଶ୍ୟ ଭେଇକିଲ୍‌) ର ଗଠନ ସର୍ବାଧିକ ମୂଲ୍ୟ ପ୍ରଦାନ କରୁଥିବା ନୂତନ କମ୍ପାନୀକୁ ଇକ୍ବିଟି ସେୟାରର ବିକ୍ରି ଏବଂ କର୍ମଚାରୀଙ୍କୁ ସେମାନଙ୍କର ଦେୟତାକୁ ପୂରଣ କରିବା ପାଇଁ ଏକ ଟ୍ରଷ୍ଟର ଗଠନ ପାଇଁ ମଞ୍ଜୁରୀ ପ୍ରଦାନ କରିଛି। ଉକ୍ତ ଘରୋଇକରଣ ପ୍ରକ୍ରିୟା ଡିଏନଏଚ୍ ଓ ଡିଡିର 1.45 ଲକ୍ଷରୁ ଅଧିକ ଉପଭୋକ୍ତାଙ୍କୁ ଉନ୍ନତ ସେବା ତଥା ବିତରଣ ରେ ପରିଚାଳନାରେ ଉନ୍ନତି ଏବଂ କାର୍ଯ୍ୟଦକ୍ଷତା ସମ୍ବନ୍ଧିତ ଆବଶ୍ୟକ ପରିଣାମକୁ ପୂରଣ କରିବ ତଥା ସାରା ଦେଶରେ ଅନ୍ୟ ସେବା ପ୍ରଦାତା କମ୍ପାନୀଗୁଡ଼ିକୁ ଅନୁକରଣ ପାଇଁ ଏକ ମଡେଲ୍ ପ୍ରଦାନ କରିବ। ଏହାଦ୍ବାରା ପ୍ରତିଯୋଗୀତାରେ ବୃଦ୍ଧି ହେବ, ବିଦ୍ୟୁତ ଉଦ୍ୟୋଗକୁ ମଜବୁତି ମିଳିବ ଏବଂ ବକେୟା ପରିମାଣର ଆଦାୟରେ ସହାୟକ ହେବ। ମେ 2020 ରେ, ଭାରତ ସରକାର ଗଠନାତ୍ମକ ସଂସ୍କାର ମାଧ୍ୟମରେ ଭାରତକୁ ଆତ୍ମନିର୍ଭର କରିବା ପାଇଁ ‘ଆତ୍ମନିର୍ଭର ଭାରତ ଅଭିଯାନ’ ର ଘୋଷଣା କରିଛନ୍ତି। ସଂସ୍କାର ମଧ୍ୟରେ ଏକ ପ୍ରମୁଖ ପଦକ୍ଷେପ ହେଉଛି ବିଦ୍ୟୁତ ବିତରଣ ସେବା ପ୍ରଦାନକାରୀ କମ୍ପାନୀର ଘରୋଇକରଣ ମାଧ୍ୟମରେ କେନ୍ଦ୍ର ଶାସିତ ଅଞ୍ଚଳରେ ବିଦ୍ୟୁତ ବିତରଣ ଓ ଖୁଚୁରା ଯୋଗାଣରେ ଉନ୍ନତି ଆଣିବା ଯଦ୍ବାରା ବିଦ୍ୟୁତ ବିତରଣରେ ଘରୋଇ କ୍ଷେତ୍ରର ଦକ୍ଷତାର ଲାଭ ଉଠାଯାଇପାରିବ। ଏକ ଏକକ ବିତରଣ କମ୍ପାନୀ ଅର୍ଥାତ୍ ଡିଏନଏଚ୍ –ଡିଡି ପାୱାର ଡିଷ୍ଟ୍ରିବ୍ୟୁସନ କର୍ପୋରେସନ ଲିମିଟେଡ୍‌ର ସଂପୂର୍ଣ୍ଣ ମାଲିକାନାଯୁକ୍ତ ସରକାରୀ କମ୍ପାନୀ ଭାବରେ ସାମିଲ୍ କରାଯିବ ଓ ନୂତନ କମ୍ପାନୀରେ ସ୍ଥାନାନ୍ତରିତ କର୍ମଚାରୀମାନଙ୍କୁ ସେବା ଲାଭର ପରିଚାଳନା ପାଇଁ ଟ୍ରଷ୍ଟ (ସମୂହ)ର ଗଠନ କରାଯିବ। ଦାଦ୍ରା ଏବଂ ନଗର ହାବେଳୀ ଏବଂ ଡାମନ୍ ଏବଂ ଦିଉ ବିଦ୍ୟୁତ (ପୁନର୍ଗଠନ ଓ ସୁଧାର) ସ୍ଥାନାନ୍ତରଣ ଯୋଜନା 2020 ଅନୁସାରେ ନବଗଠିତ କମ୍ପାନୀରେ ସମ୍ପତ୍ତି, ଦାୟୀତ୍ବ, କର୍ମଚାରୀମାନଙ୍କୁ ସ୍ଥାନାନ୍ତରଣ କରାଯିବ।
କେନ୍ଦ୍ରଶାସିତ ଅଞ୍ଚଳର ଉପରାଜ୍ୟପାଳମାନଙ୍କ ଦରମା ଓ ଭତ୍ତାରେ ସଂଶୋଧନକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ କେନ୍ଦ୍ରଶାସିତ ଅଂଚଳଗୁଡ଼ିକର ଉପରାଜ୍ୟପାଳମାନଙ୍କ ଦରମା ଏବଂ ଭତ୍ତାରେ ସଂଶୋଧନ ପ୍ରସ୍ତାବକୁ ଅନୁମୋଦନ କରିଛନ୍ତି । ଏହାଫଳରେ ଉପରାଜ୍ୟପାଳମାନଙ୍କ ଦରମା ଓ ଭତ୍ତା ଭାରତ ସରକାରଙ୍କ ସଚିବମାନଙ୍କ ସହିତ ସମାନ ହୋଇପାରିବ । ବିବରଣୀ : କ୍ୟାବିନେଟ ନିଷ୍ପତ୍ତି ଅନୁଯାୟୀ କେନ୍ଦ୍ର ଶାସିତ ଅଂଚଳର ଉପରାଜ୍ୟପାଳମାନଙ୍କ ଦରମା ଓ ଭତ୍ତା ବୃଦ୍ଧି ପାଇ ମାସିକ 2,25,000ଟଙ୍କା ହୋଇଛି । ଏହାଛଡ଼ା ସେମାନେ ମାସିକ 4 ହଜାର ଟଙ୍କା ମହଙ୍ଗା ଭତ୍ତା, ବ୍ୟୟ ଭତ୍ତା ଏବଂ ଭାରତ ସରକାରଙ୍କ ସଚିବସ୍ତରର ଅଧିକାରୀମାନେ ପାଉଥିବା ଭତ୍ତା ହାରରେ ସ୍ଥାନୀୟ ଭତ୍ତା ପାଇବେ । ଏହି ବର୍ଦ୍ଧିତ ଦରମା ଜୁଲାଇ ପହିଲା, 2016ରୁ ପିଛିଲା ଭାବେ ଲାଗୁ ହେବ । ପୂର୍ବରୁ କେନ୍ଦ୍ରଶାସିତ ଅଞ୍ଚଳର ଉପରାଜ୍ୟପାଳମାନେ ମାସିକ 80 ହଜାର ଟଙ୍କା ଦରମା ସହିତ ମହଙ୍ଗା ଏବଂ ଅନ୍ୟାନ୍ୟ ଭତ୍ତା ବାବଦରେ ମାସିକ 4 ହଜାର ଟଙ୍କା ପାଉଥିଲେ । ତେବେ ଏଥିରେ ଏକ ସର୍ତ୍ତ ରହିଛି ଯେ ମୋଟ ପାରିଶ୍ରମିକ (ବ୍ୟୟ ଭତ୍ତା ଏବଂ ସ୍ଥାନୀୟ ଭତ୍ତାକୁ ବାଦ ଦେଇ) ରାଜ୍ୟଗୁଡ଼ିକର ରାଜ୍ୟପାଳମାନେ ପାଉଥିବା ପାରିଶ୍ରମିକ ଠାରୁ ଅଧିକ ହେବ ନାହିଁ ।
ଗୁଜରାଟ ଫରେନସିକ ବିଜ୍ଞାନ ବିଶ୍ୱବିଦ୍ୟାଳୟର ସମାବର୍ତ୍ତନ ଉତ୍ସବରେ ଯୋଗ ଦେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଗୁଜରାଟ ଫରେନସିକ ବିଜ୍ଞାନ ବିଶ୍ୱବିଦ୍ୟାଳୟର ସମାବର୍ତ୍ତନ ଉତ୍ସବରେ ଯୋଗ ଦେଇଥିଲେ । ସେ ଏହି ବିଶ୍ୱବିଦ୍ୟାଳୟ ଏବଂ ଏହାର ଛାତ୍ରଛାତ୍ରୀଙ୍କୁ ଉଦ୍ଭାବକ ଭାବେ ବର୍ଣ୍ଣନା କରିଥିଲେ । ପାରମ୍ପରିକ ଭାବେ ଅଣପାରମ୍ପରିକ ବୋଲି ବିଶ୍ୱାସ କରାଯାଉଥିବା, କିନ୍ତୁ ବର୍ତ୍ତମାନ ସମୟରେ ଅତ୍ୟନ୍ତ ଗୁରୁତ୍ୱପୂର୍ଣ୍ଣ, ଏପରି ଏକ ବିଷୟ ବାଛିଥିବାରୁ ସେ ଛାତ୍ରଛାତ୍ରୀଙ୍କ ଦୃଢ଼ସଂକଳ୍ପକୁ ପ୍ରଶଂସା କରିଥିଲେ । ସେ କହିଥିଲେ ଯେ ଏହି ଆତ୍ମବିଶ୍ୱାସ ଏବଂ ସମର୍ପଣ ଆଗାମୀ ଦିନରେ ଛାତ୍ରଛାତ୍ରୀଙ୍କୁ ଲାଭାନ୍ୱିତ କରିବ । ପ୍ରଧାନମନ୍ତ୍ରୀ କହିଥିଲେ ଯେ ଅପରାଧ କରୁଥିବା କୌଣସି ଲୋକ ମନରେ ଧରା ପଡ଼ିବାର ଭୟ ରହିବା ସ୍ୱଭାବିକ । ଠିକ ଏହି ସମୟରେ ଫରେନସିକ ବିଜ୍ଞାନର ଗୁରୁତ୍ୱ ବୃଦ୍ଧି ପାଇଥାଏ ବୋଲି ପ୍ରଧାନମନ୍ତ୍ରୀ କହିଥିଲେ । ଅପରାଧିକ ତଦନ୍ତ ଏବଂ ନ୍ୟାୟ ପ୍ରଦାନ କ୍ଷେତ୍ରରେ ଅନ୍ତର୍ଜାତୀୟ ମାନବ ସମ୍ବଳ କ୍ଷେତ୍ର ସୃଷ୍ଟି କରିଥିବାରୁ ସେ ଜିଏଫଏସୟୁକୁ ପ୍ରଶଂସା କରିଥିଲେ । ବିଶ୍ୱ ନିରାପତ୍ତା କ୍ଷେତ୍ରରେ ତାଲିମ ଏବଂ ଶିକ୍ଷା ମାଧ୍ୟମରେ ଗୁଜରାଟ ଫରେନସିକ ବିଜ୍ଞାନ ବିଶ୍ୱବିଦ୍ୟାଳୟ ଏକ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରୁଛି । ସାଇବର ଅପରାଧର ଆହ୍ୱାନ ସମ୍ପର୍କରେ ପ୍ରଧାନମନ୍ତ୍ରୀ ବ୍ୟାପକ ଭାବେ ଆଲୋଚନା କରିଥିଲେ ଏବଂ ଏହି ପରିପ୍ରେକ୍ଷୀରେ ଫରେନସିକ ଏବଂ ସାଇବର ଫରେନସିକ ବିଜ୍ଞାନାଗାରଗୁଡ଼ିକୁ ସୁଦୃଢ଼ କରିବା ଉପରେ ଗୁରୁତ୍ୱାରୋପ କରିଥିଲେ । ବୀମା ଶିଳ୍ପରେ ମଧ୍ୟ ଫରେନସିକ ବିଜ୍ଞାନର ଗୁରୁତ୍ୱ ବିଷୟରେ ସେ ଉଲ୍ଲେଖ କରିଥିଲେ । ଦୋଷୀକୁ ଧରା ପକାଇବା ଲାଗି ନ୍ୟାୟିକ ବ୍ୟବସ୍ଥାରେ ଡିଏନଏ ବୃତ୍ତାନ୍ତର ବ୍ୟବହାର ପାଇଁ ସେ ଫରେନସିକ ବିଶେଷଜ୍ଞମାନଙ୍କୁ ଆହ୍ୱାନ କରିଥିଲେ । ସେ କହିଥିଲେ ଯେ ଆଗାମୀ ଦିନରେ ଆମେ ମହିଳାଙ୍କ ବିରୋଧରେ ହେଉଥିବା ଅପରାଧ ସମେତ ଅତି ଗୁରୁତର ଅପରାଧକୁ ଧରିବା ଲାଗି ଆମେ ସକ୍ଷମ ହୋଇପାରିବା ବୋଲି ସେ ବିଶ୍ୱାସ ପ୍ରକଟ କରିଥିଲେ । ବିଶ୍ୱସ୍ତରରେ ବଦଳୁଥିବା ଧାରାର କେନ୍ଦ୍ରସ୍ଥଳୀରେ ରହିବା ଲାଗି ସେ ଛାତ୍ରଛାତ୍ରୀଙ୍କୁ ଆହ୍ୱାନ କରିଥିଲେ । ଆମ ବିଶ୍ୱ ଯେପରି ଏକ ଉନ୍ନତ ସ୍ଥାନ ହୋଇପାରିବ ସେଥିପାଇଁ ପ୍ରଗତିଶୀଳ ପରିବର୍ତ୍ତନ ଆଣିବା ଲାଗି ପ୍ରୟାସ କରିବା ନିମନ୍ତେ ସେ ଛାତ୍ରଛାତ୍ରୀଙ୍କୁ ଉତ୍ସାହିତ କରିଥିଲେ । ସେ ସମସ୍ତ ସ୍ନାତକ ଉତ୍ତୀର୍ଣ୍ଣ ଛାତ୍ରଛାତ୍ରୀଙ୍କ ଉଜ୍ଜ୍ୱଳ ଏବଂ ସଜୀବ ଭବିଷ୍ୟତ କାମନା କରିଥିଲେ ।
ଆଇଆଇଡିଏମ କୁର୍ଣ୍ଣୁଲକୁ ବିଶିଷ୍ଟ ଜାତୀୟ ଅନୁଷ୍ଠାନ ଘୋଷଣା କରାଯିବାକୁ କ୍ୟାବିନେଟ ନିଷ୍ପତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଭାରତୀୟ ସୂଚନା ପ୍ରଯୁକ୍ତି ପ୍ରତିଷ୍ଠାନ (ସଂଶୋଧନ) ବିଲ, 2017କୁ ସଂସଦରେ ଆଗତ କରିବା ପାଇଁ ଅନୁମୋଦନ କରିଛନ୍ତି । ମୂଳ ଆଇନରେ ଅନ୍ୟ ଆଇଆଇଆଇଟି (IIIT) ମାନଙ୍କ ସହ ଆଇଆଇଆଇଟିଡିଏମ (IIITDM)କୁ ସଂଯୁକ୍ତ କରିବା ପାଇଁ ଏହି ବିଲର ସଂଶୋଧନରେ ବ୍ୟବସ୍ଥା ରହିଛି । ଏହାଫଳରେ ଆଇଆଇଆଇଟିଡିଏମକୁ ଏକ ବିଶିଷ୍ଟ ଜାତୀୟ ପ୍ରତିଷ୍ଠାନ ଭାବେ ଘୋଷଣା କରାଯିବ ଏବଂ ଏହାକୁ ଛାତ୍ରଛାତ୍ରୀମାନଙ୍କୁ ଡିଗ୍ରୀ ଦେବାର କ୍ଷମତା ପ୍ରଦାନ କରାଯିବ । ମାନବ ସମ୍ବଳ ବିକାଶ ଉନ୍ନୟନ ମନ୍ତ୍ରଣାଳୟ ଅନୁଦାନ ପାଣ୍ଠିରୁ ଆଇଆଇଆଇଟିଡିଏମ କୁର୍ଣ୍ଣୁଲକୁ କାର୍ଯ୍ୟକାରୀ କରିବା ପାଇଁ ଅର୍ଥ ପ୍ରଦାନ କରାଯିବ । ଏହି ପ୍ରତିଷ୍ଠାନରୁ ବାହାରିଥିବା ପ୍ରଶିକ୍ଷିତ ପ୍ରତିଭାବାନ ବ୍ୟକ୍ତିମାନେ ଶିଳ୍ପ ଏବଂ ଅର୍ଥନୀତି କ୍ଷେତ୍ରରେ ବୈଷୟିକ ଭାବେ ଦକ୍ଷ କର୍ମଚାରୀଙ୍କ ଆବଶ୍ୟକତାକୁ ପୂରଣ କରିପାରିବେ ବୋଲି ଆଶା କରାଯାଉଛି । ଲିଙ୍ଗ, ଜାତି, ଧର୍ମ ଓ ସମ୍ପ୍ରଦାୟ ନିର୍ବିଶେଷରେ ଭିନ୍ନଭିନ୍ନ ସାମାଜିକ ଓ ଅର୍ଥନୈତିକ ପୃଷ୍ଠଭୂମିରୁ ଆସିଥିବା ବ୍ୟକ୍ତିବିଶେଷଙ୍କ ପାଇଁ ଏହି ପ୍ରତିଷ୍ଠାନ ଖୋଲା ରହିବ । ପୃଷ୍ଠଭୂମି ଭାରତୀୟ ସୂଚନା ପ୍ରଯୁକ୍ତି ଆଇନ,2014 ଆଇଆଇଆଇଟି (IIIT) ମାନଙ୍କୁ ବିଶିଷ୍ଟ ଜାତୀୟ ପ୍ରତିଷ୍ଠାନର କ୍ଷମତା ପ୍ରଦାନ କରେ ଏବଂ ଏହି ଆଇଆଇଆଇଟି ଗୁଡ଼ିକର ପରିଚାଳନା ପାଇଁ ଆବଶ୍ୟକ ସହାୟତା ମଧ୍ୟ ପ୍ରଦାନ କରେ । ଆନ୍ଧ୍ରପ୍ରଦେଶ ପୁନର୍ସଙ୍ଗଠନ ଆଇନ, 2014 ଅନୁସାରେ ସରକାର ଆନ୍ଧ୍ରପ୍ରଦେଶର କୁର୍ଣ୍ଣୁଲଠାରେ ଏକ ନୂତନ ଏନଆଇଟି (NIT) ପ୍ରତିଷ୍ଠା ପାଇଁ ଅନୁମୋଦନ ପ୍ରଦାନ କରିଛନ୍ତି । ନୂତନ ଆଇଆଇଆଇଟି ଯୋଗ କରାଯିବା ଯୋଗୁ, ଆଇଆଇଆଇଟି ଆଇନ, 2014ରେ ସଂଶୋଧନ କରାଯିବାର ଆବଶ୍ୟକତା ପଡ଼ିଲା । କେନ୍ଦ୍ରୀୟ ଅନୁଦାନ ପାଣ୍ଠିରେ ନିର୍ମିତ ହେବାରେ କୁର୍ଣ୍ଣୁଲ ହେଉଛି ପଂଚମ ସଦସ୍ୟ । ଦୁଇଟି ଶାଖା ଅଧୀନରେ ଆଇଆଇଆଇଟିଡିଏମ କୁର୍ଣ୍ଣୁଲରେ 2015-16 ପାଇଁ ଶିକ୍ଷାବର୍ଷ ଆରମ୍ଭ ହୋଇଯାଇଛି ।
ପ୍ରସିଦ୍ଧ ବେଙ୍ଗଲୀ ପ୍ରଚ୍ଛଦପଟ୍ଟ ଗାୟିକା ଗୀତାଶ୍ରୀ ସାନ୍ଧ୍ୟା ମୁଖୋପାଧ୍ୟାୟଙ୍କ ଦେହାନ୍ତରେ ପ୍ରଧାନମନ୍ତ୍ରୀ ଦୁଃଖ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବରିଷ୍ଠ ବେଙ୍ଗଲୀ ପ୍ରଚ୍ଛଦପଟ୍ଟ ଗାୟିକା ଗୀତାଶ୍ରୀ ସାନ୍ଧ୍ୟା ମୁଖୋପାଧ୍ୟାୟଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଗୀତାଶ୍ରୀ ସାନ୍ଧ୍ୟା ମୁଖୋପାଧ୍ୟାୟ ଜୀଙ୍କର ଦେହାନ୍ତ ହେବା ଆମ ସମସ୍ତଙ୍କ ପାଇଁ ଅତ୍ୟନ୍ତ ଦୁଃଖ ଦାୟକ । ଆମର ସାଂସ୍କୃତିକ ଦୁନିଆ ଦୁର୍ବଳ ଅଟେ । ତାଙ୍କର ମଧୁର ଉପସ୍ଥାପନା ଆଗାମୀ ପୀଢିକୁ ମନ୍ତ୍ରମୁଗ୍ଧ କରି ରଖିବ । ମୋର ଚିନ୍ତାଧାରା ଏହି ଦଃଖଦ ସମୟରେ ତାଙ୍କ ପରିବାର ଏବଂ ପ୍ରଶଂସକଙ୍କ ସହିତ ଅଛି । ଓମ୍ ଶାନ୍ତି ।”
ଇରାନର ସର୍ବୋଚ୍ଚ ନେତା ଏବଂ ରାଷ୍ଟ୍ରପତି ରୁହାନୀଙ୍କୁ ବିରଳ ଉପହାର ଦେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତେହେରାନଠାରେ ଆଜି (୨୩.୦୫.୨୦୧୬) ଇରାନର ସର୍ବୋଚ୍ଚ ନେତା ତଥା ମହାନୁଭବ ଆୟତୋଲ୍ଲା ସୟିଦ ଅଲ୍ଲୀ ହୁସେନି ଖାମେନିଙ୍କୁ ସାକ୍ଷାତକରି ସପ୍ତମ ଶତାବ୍ଦୀର ପବିତ୍ର କୋରାନ ସମ୍ପର୍କିତ ଏକ ପାଣ୍ଡୁଲିପି ଉପହାର ଦେଇଛନ୍ତି । ଚତୁର୍ଥ ଖଲିଫା ହଜରତ ଅଲ୍ଲୀଙ୍କ ଦ୍ୱାରା କୁଫିକ୍ ଭାଷାରେ ଲିଖିତ କୋରାନ ପାଣ୍ଡୁଲିପିରୁ ଏହାକୁ ସ୍ୱତନ୍ତ୍ର ଭାବେ ପ୍ରସ୍ତୁତ କରାଯାଇଛି । କେନ୍ଦ୍ର ସଂସ୍କୃତି ମନ୍ତ୍ରଣାଳୟ ଅଧିନରେ ଥିବା ରାମପୁର ରାଜା ଲାଇବ୍ରେରୀର ଏହା ଏକ ଦୁର୍ଲଭ ଦସ୍ତାବିଜ ମଧ୍ୟରେ ଅନ୍ୟତମ । ପ୍ରଧାନମନ୍ତ୍ରୀ ଇରାନ ଗସ୍ତ କାଳରେ ସେଠାକାର ରାଷ୍ଟ୍ରପତି ଡଃ ହାସାନ ରୁହାନୀଙ୍କୁ ସାକ୍ଷାତ କରି ତାଙ୍କୁ ମିର୍ଜା ଆସାଦୁଲ୍ଲା ଖାନ୍ ଘାଲିବଙ୍କ ଦ୍ୱାରା ଲିଖିତ ପର୍ସିୟାନ କବିତା ସଙ୍କଳନ – “କୁଲିୟାତ – ଇ – ଫାର୍ସି – ଇ – ଘାଲିବ”ର ଏକ ପ୍ରତିରୂପ ପୁସ୍ତକ ଉପହାର ଆକାରରେ ପ୍ରଦାନ କରିଛନ୍ତି । ଏହାଛଡା ସୁମେର ଚାନ୍ଦଙ୍କ ଦ୍ୱାରା ପର୍ସିୟାନ ଭାଷାରେ ଅନୁଦିତ ରାମାୟଣ ଗ୍ରନ୍ଥକୁ ମଧ୍ୟ ପ୍ରଧାନମନ୍ତ୍ରୀ ସେଠାକାର ରାଷ୍ଟ୍ରପତିଙ୍କୁ ପ୍ରଦାନ କରିଛନ୍ତି । ୧୮୬୩ ମସିହାରେ ପ୍ରଥମକରି ପ୍ରକାଶିତ “କୁଲିୟାତ – ଇ – ଫାର୍ସି – ଇ – ଘାଲିବ” କବିତା ସଙ୍କଳନରେ ଘାଲିବଙ୍କ ୧୧ ହଜାର କବିତା ସ୍ଥାନିତ ହୋଇଛି । ୧୮୬୭ ମସିହାରେ ପ୍ରକାଶିତ “କୁଲିୟାତ – ଇ – ଫାର୍ସି – ଇ – ଘାଲିବ”ର ସଂସ୍କରଣରୁ ନବ ପ୍ରତିରୂପ ଗ୍ରନ୍ଥ ପ୍ରସ୍ତୁତ କରାଯାଇଛି । ଏଥିରେ ହଜିଯାଇଥିବା କେତେକ ପୃଷ୍ଠାକୁ ୧୮୭୨ ମସିହାର ଏକ ସଂସ୍କରଣରୁ ଉଦ୍ଧାର କରାଯାଇଛି ଯାହାକି ମୌଲାନା ଆଜାଦ ବ୍ୟକ୍ତିଗତ ଭାବେ ସଂଗ୍ରହ କରିଥିଲେ । ମୌଲାନା ଆଜାଦଙ୍କ ଏହି ସଂଗ୍ରହକୁ ଭାରତୀୟ ସାଂସ୍କୃତିକ ସମ୍ପର୍କ ପରିଷଦର ନୂଆଦିଲ୍ଲୀସ୍ଥିତ ପାଠାଗାରରେ ସଂରକ୍ଷିତ କରାଯାଇଥିଲା । ପ୍ରଥମେ ୧୭୧୫ ମସିହାରେ ପର୍ସିୟାନ ଭାଷାକୁ ଅନୁଦିତ ଏବଂ ୧୮୨୬ ମସିହାରେ ପୁନଃ ସଙ୍କଳିତ ସୁମେର ଚାନ୍ଦଙ୍କ ରାମାୟଣ ଗ୍ରନ୍ଥ ପାଣ୍ଡୁଲିପି ମଧ୍ୟ କେନ୍ଦ୍ର ସଂସ୍କୃତି ମନ୍ତ୍ରଣାଳୟ ଅଧିନରେ ଥିବା ରାମପୁର ରାଜା ଲାଇବ୍ରେରୀରୁ ସଂଗୃହୀତ ହୋଇଛି । ଏହି ପାଣ୍ଡୁଲିପିରେ ୨୬୦ ରୁ ଅଧିକ ଛବିଳ ରାମାୟଣ ବର୍ଣ୍ଣନା ରହିଛି, ଯାହାକି ଏକ ସର୍ବବୃହତ ହସ୍ତଲିଖିତ ରାମାୟଣ ପାଣ୍ଡୁଲିପି ଭାବେ ପରିଗଣିତ ।
ବନ୍ଦର-ଭିତ୍ତିକ ଶିଳ୍ପସଂସ୍ଥାକୁ ପ୍ରମୁଖ ବନ୍ଦରାଞ୍ଚଳରେ ଜମି ଓ ଜଳ ଯୋଗାଣ ନୀତିକୁ କେବିନେଟ ମଞ୍ଜୁରି

ବନ୍ଦରଭିତ୍ତିକ ଶିଳ୍ପସଂସ୍ଥାମାନଙ୍କୁ ଦେଶର ପ୍ରମୁଖ ବନ୍ଦରାଞ୍ଚଳରେ ଜମି ଓ ଜଳ ଯୋଗାଣ ଏବଂ ଏହାର କାର୍ଯ୍ୟ।ନ୍ଵୟନ ସକାଶେ ଥିବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ମଞ୍ଜୁରି ପ୍ରଦାନ କରିଛନ୍ତି । ଏହା ଦ୍ୱାରା କେପ୍ଟିଭ ସୁବିଧା ପ୍ରଦାନ ବିଧିରେ ସମାନତା ଓ ସ୍ୱଚ୍ଛତା ରକ୍ଷା କରାଯାଇପାରିବ । ଏହା ବ୍ୟତୀତ ପ୍ରମୁଖ ବନ୍ଦର ସର୍ବାଧିକ କାର୍ଯ୍ୟଦକ୍ଷତାକୁ ମଧ୍ୟ ଉପଯୋଗ କରାଯାଇପାରିବ ଏବଂ ତଦ୍ଦ୍ୱାରା ପ୍ରମୁଖ ବନ୍ଦର ସଂସ୍ଥାମାନେ ଅଧିକ ରାଜସ୍ୱ ଉପାର୍ଜନ କରିପାରିବେ । ଏହି ନୀତି ଅନୁସାରେ ନୂତନ ସାଧନ ସୃଷ୍ଟି ଏବଂ ବର୍ତ୍ତମାନ ଉପଲବ୍ଧ ଓ ବ୍ୟବହୃତ ହେଉଥିବା ସାଧନ ଯଥା ଖାଲି ଓ ଅଚଳ ବର୍ଥର ଉପଯୋଗ କରାଯିବ । ଏହି ବ୍ୟବସ୍ଥା ଦେଶର ସମସ୍ତ ପ୍ରମୁଖ ବନ୍ଦରରେ କାର୍ଯ୍ୟକାରୀ ହେବ । ନୂତନ ନୀତି ଅନୁସାରେ ବନ୍ଦର ଉପରେ ନିର୍ଭରଶୀଳ ଶିଳ୍ପସଂସ୍ଥାମାନଙ୍କୁ ପ୍ରମୁଖ ବନ୍ଦରମାନଙ୍କର ସମର୍ପିତ ବ୍ୟବସ୍ଥା ସ୍ଥାପନ, ଲକ୍ଷ୍ୟସ୍ଥଳକୁ ପ୍ରେରଣ ପୂର୍ବରୁ ଆମଦାନ କିମ୍ବା ରପ୍ତାନି ମାଲର ଭଣ୍ଡାରକରଣ ନିମନ୍ତେ ରିହାତି ପ୍ରଦାନ କରାଯିବ ଓ ଏହି ଅବଧି 30 ବର୍ଷରୁ ଅଧିକ ହେବନାହିଁ । ଏହି ରିହାତି ଅବଧିକୁ ସର୍ତ୍ତାବଳୀ ପୂର୍ବକ ରିହାତି ରାଜିନାମା ଅନୁସାରେ ବଢ଼ାଯାଇପାରିବ । ସର୍ବାଧିକ 30 ବର୍ଷର କାର୍ଯ୍ୟ ଅବଧି ପରେ ପ୍ରମୁଖ ବନ୍ଦରଗୁଡିକରେ ସେହି ତଟୀୟ କ୍ଷେତ୍ର ଓ ତତସଂଲଗ୍ନ ଭୂମିକୁ ବର୍ଥ ନିର୍ମାଣ, ଉପକୂଳ ଆଙ୍କରେଜ, ଟ୍ରାନସିପମେଣ୍ଟ ଜେଟି, ଏକକ ପଏଣ୍ଟ ମୁରିଂ ଆଦି ପାଇଁ ଉପଯୋଗ କରାଯିବ । ତେବେ ରିହାତି ରାଜିନାମାରେ ଥିବା ସର୍ତ୍ତାବଳୀ ଅନୁସାରେ ତାହା କାର୍ଯ୍ୟକାରୀ କରାଯିବ । ବନ୍ଦର ଟ୍ରଷ୍ଟ ଓ PDI ଙ୍କ ମଧ୍ୟରେ ଏଭଳି ରାଜିନାମା ସ୍ୱାକ୍ଷରିତ ହେବ । ବର୍ତ୍ତମାନର ବ୍ୟବସ୍ଥା ଅନୁସାରେ ଜାହାଜ ଚଳାଚଳ ମନ୍ତ୍ରଣାଳୟ 1996 ଓ 1998 ମସିହାର ନିୟମାବଳୀ ଅନୁସାରେ ପ୍ରମୁଖ ବନ୍ଦର କ୍ଷେତ୍ରର ତଟୀୟ ଅଞ୍ଚଳ ଓ ତତସଂଲଗ୍ନ ଭୂମିକୁ ବନ୍ଦରଭିତ୍ତିକ ଶିଳ୍ପ ନିମନ୍ତେ ଆବଣ୍ଟନ କରୁଥିଲେ ସୁଦ୍ଧା ଏହାର ସାମର୍ଥ୍ୟକୁ ସମ୍ପୂର୍ଣ୍ଣ ରୂପେ ଉପଯୋଗ କରାଯାଇପାରୁନାହିଁ । ତେଣୁ ସାଗରମାଳା କାର୍ଯ୍ୟକ୍ରମ ମାଧ୍ୟମରେ ଆର୍ଥିକ ବିକାଶକୁ ତ୍ୱରାନ୍ୱିତ କରିବା ଲାଗି ଭାରତ ସରକାର ବନ୍ଦରଭିତ୍ତିକ ବିକାଶ ଉପରେ ଗୁରୁତ୍ୱାରୋପ କରୁଛନ୍ତି । କେପ୍ଟିଭ ବ୍ୟବସ୍ଥାରେ ସମାନତା ଓ ସ୍ୱଚ୍ଛତା ରକ୍ଷା ମଧ୍ୟ ଏହି ନୀତିର ଅନ୍ୟତମ ଉଦ୍ଦେଶ୍ୟ ।
ନିର୍ଦ୍ଧାରିତ ମାନର ତାଲିମ, ସାର୍ଟିଫିକେସନ, ୱାଚକିପିଂ ଏବଂ ସେଥିରେ ଆବଶ୍ୟକ ସଂଶୋଧନ ପାଇଁ ସକ୍ଷମତା ସାର୍ଟିଫିକେଟ ପ୍ରଦାନ ନିମନ୍ତେ ଭାରତ-ୟୁଏଇ ମଧ୍ୟରେ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ନିର୍ଦ୍ଧାରିତ ମାନର ତାଲିମ, ସାର୍ଟିଫିକେସନ, ୱାଚକିପିଂ ଏବଂ ସେଥିରେ ଆବଶ୍ୟକ ସଂଶୋଧନ ପାଇଁ ସକ୍ଷମତା ସାର୍ଟିଫିକେଟ ପ୍ରଦାନ ନିମନ୍ତେ ଭାରତ ଏବଂ ସଂଯୁକ୍ତ ଆରବ ଅମିରତନ୍ତ୍ର ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ରକୁ କ୍ୟାବିନେଟ ସ୍ୱୀକୃତି ପ୍ରଦାନ କରିଛନ୍ତି । ଏହି ବୁଝାମଣାପତ୍ର ସ୍ୱାକ୍ଷର ହେବା ଦ୍ୱାରା ସାମୁଦ୍ରିକ ଶିକ୍ଷା ଓ ତାଲିମକୁ ସ୍ୱୀକୃତି ପ୍ରଦାନ, ସକ୍ଷମତା ସାର୍ଟିଫିକେଟ, ଏହାକୁ ଅନୁମୋଦନ, ନଥିପତ୍ର ପ୍ରମାଣ ସଂଗ୍ରହ ଜନିତ ତାଲିମ ଏବଂ ସମୁଦ୍ର ଯାତ୍ରା କରୁଥିବା କର୍ମଚାରୀଙ୍କୁ ମେଡିକାଲ ଫିଟନେସ ଓ ସାର୍ଟିଫିକେଟ ପ୍ରଦାନ ବ୍ୟବସ୍ଥା ସୁଗମ ହେବ । ସରକାର ଅନ୍ୟ ରାଷ୍ଟ୍ରମାନଙ୍କୁ ପ୍ରଚଳିତ ବ୍ୟବସ୍ଥା ମାଧ୍ୟମରେ ସାର୍ଟିଫିକେଟ ପ୍ରଦାନ କରିଥାନ୍ତି ।
ମୌଲାନା ଆବୁଲ କଲାମ ଅଜାଦଙ୍କ ଜନ୍ମ ବାର୍ଷିକୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମୌଲନା ଆବୁଲ କଲାମ ଆଜାଦଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଜଣାଇଛନ୍ତି । “ମୌଲାନା ଆବୁଲ କଲାମ ଆଜାଦଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି । ସ୍ଵାଧୀନତା ଆନ୍ଦୋଳନ ଏବଂ ରାଷ୍ଟ୍ର ନିର୍ମାଣରେ ତାଙ୍କ ଅବଦାନକୁ ଆମେ ସ୍ମରଣ କରୁଛୁ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ରେଳ କର୍ମଚାରୀମାନଙ୍କୁ ମିଳିବ 78 ଦିନର ଉତ୍ପାଦନ ଭିତ୍ତିକ ବୋନସ,

ରେଳବାଇ କର୍ମଚାରୀମାନଙ୍କ ପାଇଁ କେନ୍ଦ୍ର ସରକାର 78 ଦିନର ଦରମା ସହ ସମାନ ଉତ୍ପାଦନ ଭିତ୍ତିକ ବୋନସ ଘୋଷଣା କରିଛନ୍ତି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର ମନ୍ତ୍ରୀମଣ୍ଡଳ ବୈଠକରେ ଏହି ନିଷ୍ପତ୍ତି ନିଆଯାଇଛି । ଏହି ବୋନସ 2016-17 ଆର୍ଥିକ ବର୍ଷ ନିମନ୍ତେ ସମସ୍ତ ରେଳବାଇ ଅଣଗେଜେଟେଡ କର୍ମଚାରୀମାନଙ୍କୁ ପ୍ରଦାନ କରାଯିବ । ତେବେ ଏଥିରେ ରେଳବାଇ ପୁଲିସ (ଆରପିଏଫ) ଏବଂ ଆରପିଏସଏଫକୁ ସାମିଲ କରାଯାଇ ନାହିଁ । କେନ୍ଦ୍ର ସରକାରଙ୍କ ଏହି ନିଷ୍ପତ୍ତି ଫଳରେ ରେଳବାଇର 12.30 ଲକ୍ଷ ଅଣଗେଜେଟେଡ କର୍ମଚାରୀ ଉପକୃତ ହେବେ । ଦଶହରା ପୂଜା ଛୁଟି ପୂର୍ବରୁ ରେଳ କର୍ମଚାରୀମାନଙ୍କୁ ଏହି ବୋନସ ପ୍ରଦାନ କରାଯିବ । ରେଳବାଇର ପରିଚାଳନା ଓ ବିଭିନ୍ନ ନିମ୍ନ ଓ ମଧ୍ୟମ ବର୍ଗରେ କାର୍ଯ୍ୟ କରୁଥିବା କର୍ମଚାରୀମାନଙ୍କ କାର୍ଯ୍ୟ ଦକ୍ଷତା ବୃଦ୍ଧି କରିବା ଲାଗି ପ୍ରୋତ୍ସାହନ ସ୍ୱରୂପ ଏହି 78 ଦିନର ଉତ୍ପାଦନ ଭିତ୍ତିକ ବୋନସ ପ୍ରଦାନ କରାଯାଉଛି । ପ୍ରକାରାନ୍ତରେ ଏହା ରେଳ ସେବା, ଗତି ଓ ନିରାପତ୍ତାକୁ ସୁନିଶ୍ଚିତ କରିବା ଦିଗରେ ସହାୟକ ହେବ । ସର୍ବାଧିକ ଜନମଙ୍ଗଳ ନୀତିକୁ ଆଧାର କରି କାର୍ଯ୍ୟ କରୁଥିବା ଭାରତୀୟ ରେଳବାଇର କର୍ମଚାରୀମାନଙ୍କ କାର୍ଯ୍ୟ ଦକ୍ଷତା ଏବଂ ଦାୟୀତ୍ୱବୋଧ ବୃଦ୍ଧି କରିବା କ୍ଷେତ୍ରରେ ବୋନସ ବ୍ୟବସ୍ଥା ବିଶେଷ ଭାବେ ସହାୟକ ହେବ । 78 ଦିନର ଉତ୍ପାଦନ ଭିତ୍ତିକ ବୋନସ ପ୍ରଦାନ ହେତୁ କେନ୍ଦ୍ର ସରକାରଙ୍କ ଉପରେ ଅତିରିକ୍ତ 2245.45 କୋଟି ଟଙ୍କାର ଆର୍ଥିକ ବୋଝ ପଡିବ । ବୋନସ ପ୍ରଦାନ ଲାଗି ସର୍ବନିମ୍ନ ଦରମା ସିଲିଂ 7,000 ଟଙ୍କା ରଖାଯାଇଥିବା ବେଳେ ସର୍ବାଧିକ 17,951 ଟଙ୍କା ପର୍ଯ୍ୟନ୍ତ ବୋନସ ପ୍ରଦାନର ବ୍ୟବସ୍ଥା ରହିଛି ।
ଗୁଡି ପଡୱା ଅବସରରେ ଲୋକଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଡି ପଡୱା ଅବସରରେ ଲୋକଙ୍କୁ ଅଭିନନ୍ଦନ ଜଣାଇଛନ୍ତି । ସେ ସମସ୍ତଙ୍କ ପାଇଁ ସୁସ୍ଥ ଏବଂ ଆନନ୍ଦ କାମନା କରିଥିଲେ । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଗୁଡି ପଡୱାର ଶୁଭେଚ୍ଛା ଏ ବର୍ଷଟି ଆନନ୍ଦ ଉଲ୍ଲାସରେ କଟିବା ପାଇଁ ମୁଁ ପ୍ରାର୍ଥନା କରୁଛି । ଆସନ୍ତା ବର୍ଷରେ ଆପଣଙ୍କର ସମସ୍ତ ମନସ୍କାମନା ପୂରଣ ହେଉ ।”
ପାରା ଟେବୁଲ ଟେନିସରେ ସମ୍ମାନଜନକ ସ୍ୱର୍ଣ୍ଣ ପଦକ ବିଜୟ ପାଇଁ ଭାବିନା ପଟେଲଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ବର୍ମିଙ୍ଗହାମ କମନୱେଲଥ ଗେମ୍ସ ୨୦୨୨ରେ ପାରା ଟେବୁଲ ଟେନିସରେ ସମ୍ମାନଜନକ ସ୍ୱର୍ଣ୍ଣ ପଦକ ବିଜୟ ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାବିନା ପଟେଲଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; ‘‘ଭାବିନାଙ୍କର ଏହି ଉଲ୍ଲେଖନୀୟ ଉପଲବ୍ଧି ଆମକୁ ଗୌରବାନ୍ୱିତ ହେବା ପାଇଁ ଆଉ ଏକ ସୁଯୋଗ ଦେଇଛି । ସେ ପାରା ଟେବୁଲ ଟେନିସରେ ସମ୍ମାନଜନକ ସ୍ୱର୍ଣ୍ଣ ପଦକ ବିଜୟୀ ହୋଇଛନ୍ତି । ତାଙ୍କର ଏହା ପ୍ରଥମ ସିଡବ୍ଲୁ୍ୟଜି ପଦକ । ମୋର ଆଶା ଯେ ତାଙ୍କର ଏହି ସଫଳତା ଭାରତର ଯୁବଗୋଷ୍ଠୀଙ୍କୁ ଟେବୁଲ ଟେନିସକୁ ଆଗକୁ ବଢ଼ାଇବା ପାଇଁ ପ୍ରେରଣା ଯୋଗାଇବ । ମୁଁ ଭାବିନାଙ୍କୁ ତାଙ୍କର ଆଗାମୀ ପ୍ରଚେଷ୍ଟା ନିମନ୍ତେ ଶୁଭକାମନା ଜଣାଉଛି ।’’
ଥେଭର ଜୟନ୍ତୀ ଅବସରରେ ପସୁମ୍ପୋନ ମଥୁରାମାଲିଙ୍ଗ ଥେଭରଙ୍କ ଅବଦାନକୁ ସ୍ମରଣ କଲେ ପ୍ରଧାନମନ୍ତ୍ରୀ

ଥେଭର ଜୟନ୍ତୀ ଅବସରରେ ପ୍ରସିଦ୍ଧ ପସୁମ୍ପୋନ ମଥୁରାମାଲିଙ୍ଗ ଥେଭରଙ୍କ ଅବଦାନକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମନେ ପକାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଥେଭର ଜୟନ୍ତୀର ସ୍ୱତନ୍ତ୍ର ଅବସରରେ ପ୍ରସିଦ୍ଧ ପସୁମ୍ପୋନ ମଥୁରାମାଲିଙ୍ଗ ଥେଭରଙ୍କ ମହାନ ଅବଦାନକୁ ସ୍ମରଣ କରୁଛି । ଅତ୍ୟନ୍ତ ସାହସୀ ଓ ଦୟାଳୁ ଥେଭର ଜନ କଲ୍ୟାଣ ଓ ସାମାଜିକ ନ୍ୟାୟ ପାଇଁ ନିଜ ଜୀବନକୁ ଉତ୍ସର୍ଗ କରିଥିଲେ । କୃଷକ ଓ କର୍ମଜୀବିଙ୍କ କଲ୍ୟାଣ ପାଇଁ ସେ ବହୁ ଉଦ୍ୟମ କରିଥିଲେ ।”
ଆଣ୍ଡାମାନ ନିକୋବାରକୁ ଭୂତଳ ଅପଟିକାଲ ଫାଇବର ନେଟୱାର୍କ ମାଧ୍ୟମରେ ଯୋଡିବା ପାଇଁ 1102 କୋଟି ଟଙ୍କାର ପ୍ରକଳ୍ପକୁ କେନ୍ଦ୍ରର ଅନୁମୋଦନ

ଆଣ୍ଡାମାନ ନିକୋବାର ଦ୍ୱୀପପୁଂଜକୁ ସମୁଦ୍ର ପଥରେ ଟେଲି-ସଂଯୋଗ (ଦୁରସଞ୍ଚାର)ପାଇଁ କେନ୍ଦ୍ର ସରକାର ଦୃଢ ପଦକ୍ଷେପ ନେଇଛନ୍ତି । ଏହି କାର୍ଯ୍ୟକ୍ରମର ଅଂଶ ସ୍ୱରୂପ ଚେନ୍ନାଇ ଠାରୁ ଆଣ୍ଡାମାନ, କାର ନିକୋବାର, ହାବେଲକ, କାମୋର୍ତ୍ତା, ଗ୍ରେଟ ନିକୋବାର ଏବଂ ପୋର୍ଟ ବ୍ଲେୟାର ମଧ୍ୟରେ ଅପଟିକାଲ ଫାଇବର କେବୁଲ ବିଛାଯିବ । ଏକ ସମର୍ପିତ ଭୂତଳ ପଥରେ ସମୁଦ୍ର ମଧ୍ୟରେ ଏହି ଅତ୍ୟାଧୂନିକ ଅପଟିକାଲ ଫାଇବାର ଲାଇନ ଟଣାଯିବ ଯାହାକି ଭାରତର ମୁଖ୍ୟ ଭୂଖଣ୍ଡ ସହ ଆଣ୍ଡାମାନ ନିକୋବାରକୁ ଯୋଡିବ । ଏହି ସାମୁଦ୍ରିକ ଭୂତଳ ଅପଟିକାଲ ଫାଇବର କେବୁଲ ନେଟୱାର୍କ ପାଇଁ 1102.38 କୋଟି ଟଙ୍କାର ବ୍ୟୟ ଅଟକଳ ପ୍ରସ୍ତୁତ କରାଯାଇଛି । ଏଥିମଧ୍ୟରେ ଆଗାମୀ 5-ବର୍ଷ ପାଇଁ ପ୍ରକଳ୍ପ ଖର୍ଚ୍ଚକୁ ମଧ୍ୟ ସାମିଲ କରାଯାଇଛି । ପ୍ରସ୍ତାବିତ ଅପଟିକାଲ ଫାଇବର କେବୁଲ ନେଟୱାର୍କ କାର୍ଯ୍ୟ ଡିସେମ୍ବର 2018 ସୁଦ୍ଧା ସଂପୂର୍ଣ୍ଣ କରାଯିବ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ପ୍ରସ୍ତାବକୁ ସବୁଜ ସଙ୍କେତ ଦିଆଯାଇଛି । ଆଣ୍ଡାମାନ ନିକୋବାର ଦ୍ୱୀପପୁଂଜରେ ଇ-ପ୍ରଶାସନ ବ୍ୟବସ୍ଥା ଆରମ୍ଭ କରିବା, ଇ-ବାଣିଜ୍ୟ ସୁବିଧା ଏବଂ ଶିଳ୍ପ ବିକାଶର ପଥକୁ ସୁଗମ କରିବା ଲାଗି ପ୍ରତ୍ୟକ୍ଷ ଦୂରସଂଚାର ସଂଯୋଗୀକରଣର ଜରୁରୀ ଆବଶ୍ୟକତା ରହିଛି । କେବଳ ସେତିକି ନୁହେଁ, ଏହି ଦ୍ୱୀପ ପୁଂଜରେ ଆଧୂନିକ ଶିକ୍ଷା ସୁବିଧା ଉପଲବ୍ଧ କରାଇବା ଏବଂ ଆଧୂନିକ ଜ୍ଞାନ ବିଜ୍ଞାନର ପ୍ରସାର ତଥା ଡିଜିଟାଲ ଇଣ୍ଡିଆ ଅଭିଯାନର ସ୍ୱପ୍ନ ସାକାର କରିବା ଦିଗରେ କ୍ୟାବିନେଟର ଏହି ନିଷ୍ପତ୍ତି ବିଶେଷ ଭାବେ ସହାୟକ ହେବ । ସେହିପରି ଅପଟିକାଲ ଫାଇବର କେବୁଲ ନେଟୱାର୍କର ବ୍ୟାପକ ବିସ୍ତାର ଦ୍ୱାରା ମୁଖ୍ୟ ଭୂଖଣ୍ଡ ଏବଂ ଆଣ୍ଡାମାନ ନିକୋବାର ଦ୍ୱୀପପୁଂଜ ମଧ୍ୟରେ ଇ-ବାଣିଜ୍ୟ କାରବାର ବୃଦ୍ଧି ପାଇବ ଯାହାକି ଅଧିକ ନିଯୁକ୍ତି ସୁଯୋଗ ସୃଷ୍ଟି କରିବ ।
ପୂର୍ବତନ ପ୍ରଧାନମନ୍ତ୍ରୀ ଚନ୍ଦ୍ର ଶେଖର ଜୀଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତର ପୂର୍ବତନ ପ୍ରଧାନମନ୍ତ୍ରୀ ଚନ୍ଦ୍ର ଶେଖର ଜୀଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଶ୍ରୀ ମୋଦୀ କହିଛନ୍ତି ଯେ ଚନ୍ଦ୍ର ଶେଖର ଜୀ ଜଣେ ଉଚ୍ଚକୋଟୀର ବ୍ୟକ୍ତିତ୍ୱ ଯିଏ ଗଣତାନ୍ତ୍ରିକ ମୂଲ୍ୟବୋଧ ପ୍ରତି ପ୍ରତିବଦ୍ଧ ତଥା ଦାରିଦ୍ର‌୍ୟ ଦୂରୀକରଣ ପାଇଁ ପ୍ରୟାସ କରିଥିଲେ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଚନ୍ଦ୍ର ଶେଖର ଜୀ ଜଣେ ଉଚ୍ଚକୋଟୀର ବ୍ୟକ୍ତିତ୍ୱ ଥିଲେ, ଯିଏ ଗଣତାନ୍ତ୍ରିକ ମୂଲ୍ୟବୋଧ ତଥା ଦାରିଦ୍ର‌୍ୟ ଦୂରୀକରଣ ପାଇଁ ଉଦ୍ୟମ କରିଥିବାରୁ ତାଙ୍କୁ ପ୍ରଶଂସା କରାଯାଇଥିଲା । ସେ ସର୍ବଦା ଦଳିତ ତଥା ବଞ୍ଚିତ ଲୋକଙ୍କ କଲ୍ୟାଣ ପାଇଁ କାର୍ଯ୍ୟ କରିଥିଲେ । ତାଙ୍କ ଜନ୍ମ ବାର୍ଷିକୀରେ ତାଙ୍କୁ ଶ୍ରଦ୍ଧାଞ୍ଜଳି ।”
ଶ୍ୟାମଜୀ କୃଷ୍ଣ ବର୍ମାଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ୟାମଜୀ କୃଷ୍ଣ ବର୍ମାଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ ମଧ୍ୟ ତାଙ୍କ ଅଭିଭାଷଣ ସେୟାର କରିଛନ୍ତି ଯେଉଁଥିରେ ସେ ଶ୍ୟାମଜୀ କୃଷ୍ଣ ବର୍ମାଙ୍କ ମହାନତା ବିଷୟରେ କହିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ସାହସୀ ଶ୍ୟାମଜୀ କୃଷ୍ଣ ବର୍ମାଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି । ମା’ ଭାରତୀଙ୍କ ଏହି ର୍ନିଭୀକ ପୁତ୍ର ଭାରତକୁ ମୁକ୍ତ କରିବା ତଥା ଆମ ଲୋକଙ୍କ ମଧ୍ୟରେ ଗର୍ବର ଭାବନାକୁ ବଢାଇବା ପାଇଁ ନିଜ ଜୀବନକୁ ଉତ୍ସର୍ଗ କରିଥିଲେ । ମୋର ଏକ ଭାଷଣ ସେୟାର କରିଛି ଯେଉଁଥିରେ ମୁଁ ତାଙ୍କ ମହାନତା ବିଷୟରେ କହିଥିଲି ।”
ବାଂଲାଦେଶ ପ୍ରଧାନମନ୍ତ୍ରୀଙ୍କ ଭାରତ ଗସ୍ତ

କ. ହସ୍ତାନ୍ତରିତ ବୁଝାମଣା/ରାଜିନାମା ଖ. ଉଦଘାଟିତ/ଘୋଷିତ/ ଉନ୍ମୋଚିତ ପ୍ରକଳ୍ପଗୁଡିକର ସୂଚୀ ୧. ମୈତ୍ରୀ ବିଦ୍ୟୁତ ପ୍ରକଳ୍ପ ଉନ୍ମୋଚନ- ରାମପାଲ, ଖୁଲନା ଠାରେ ୧୩୨୦ (୬୬୦ x୨) ମେଗାୱାଟ ସୁପର କ୍ରିଟିକାଲ କୋଇଲା ପରିଚାଳିତ ତାପଜ ବିଦ୍ୟୁତ କେନ୍ଦ୍ର ପ୍ରାୟ ୨ ବିଲିୟନ ଆମେରିକୀୟ ଡଲାର ବିନିଯୋଗରେ ନିର୍ମିତ ହେଉଛି, ଯେଉଁଥିରେ ୧.୬ ବିଲିୟନ ଆମେରିକୀୟ ଡଲାରର ରିହାତିଯୋଗ୍ୟ ଆର୍ଥିକ ସହାୟତା ଭାରତୀୟ ବିକାଶ ସହାୟତା ଭାବେ ବିନିଯୋଗ ହେବ । ୨. ରୂପ୍ସା ବ୍ରିଜ ଉନ୍ମୋଚନ- ୫.୧୩ କିଲୋମିଟର ଦୀର୍ଘ ରୂପ୍ସା ରେଳ ବ୍ରିଜ ୬୪.୭ କିଲୋମିଟରର ଖୁଲନା- ମୋଙ୍ଗଲା ବନ୍ଦର ସିଙ୍ଗଲ ଟ୍ରାକ ବ୍ରଡ ଗେଜ ରେଳ ପ୍ରକଳ୍ପର ପ୍ରମୁଖ ଅଂଶ, ଯାହା ମୋଙ୍ଗଲା ବନ୍ଦରକୁ ପ୍ରଥମ ଥର ପାଇଁ ରେଳ ଯୋଗାଯୋଗ କରିବା ସହ ମଧ୍ୟ ଓ ଉତ୍ତର ବାଂଲାଦେଶ ତଥା ଭାରତ ସୀମାନ୍ତବର୍ତ୍ତୀ ପଶ୍ଚିମବଙ୍ଗର ପେଟ୍ରୋପୋଲ ଓ ଗେଡେ ପର୍ଯ୍ୟନ୍ତ ଯୋଡୁଛି । ୩. ସଡକ ନିର୍ମାଣ ସମ୍ପର୍କିତ ଉପକରଣ ଓ ଯନ୍ତ୍ରାଂଶ ଯୋଗାଣ- ଏହି ପ୍ରକଳ୍ପ ଅନ୍ତର୍ଗତ ବାଂଲାଦେଶ ସଡକ ଓ ରାଜପଥ ବିଭାଗକୁ ୨୫ ପ୍ୟାକେଜରେ ସଡକ ରକ୍ଷଣାବେକ୍ଷଣ ଓ ନିର୍ମାଣ ଉପକରଣ ଏବଂ ଯନ୍ତ୍ରାଂଶର ଯୋଗାଣ ସାମିଲ ରହିଛି । ୪. ଖୁଲନା ଦର୍ଶନ ରେଳୱେ ଲାଇନ ଲିଙ୍କ ପ୍ରକଳ୍ପ- ଏହି ପ୍ରକଳ୍ପ ମାଧ୍ୟମରେ ଗେଦେ- ଦର୍ଶନା କ୍ରସ ବର୍ଡର ରେଳ ଲିଙ୍କକୁ ଖୁଲନା ସହ ଯୋଡିବା ପାଇଁ ବର୍ତ୍ତମାନର ଭିତ୍ତିଭୂମି (ବ୍ରଡ ଗେଜ ଦୋହରୀକରଣ) ଉନ୍ନୟନ ହେବ । ଏହାଦ୍ୱାରା ଦୁଇ ଦେଶ ମଧ୍ୟରେ ବିଶେଷ କରି ଏବେ ଢାକା ପର୍ଯ୍ୟନ୍ତ ଓ ଭବିଷ୍ୟତରେ ମୋଙ୍ଗଲା ବନ୍ଦରକୁ ରେଳ ସଂଯୋଗ କରିବ । ଏହି ପ୍ରକଳ୍ପରେ ୩୧୨.୪୮ ମିଲିୟନ ଆମେରିକୀୟ ଡଲାର ବିନିଯୋଗ ଆକଳନ କରାଯାଇଛି । ୫. ପାର୍ବତୀପୁର- କୌନିଆ ରେଳ ଲାଇନ- ବର୍ତ୍ତମାନର ମିଟର ଗେଜ ଲାଇନକୁ ଦୋହରା ଗେଜ ଲାଇନରେ ପରିବର୍ତ୍ତନ ପାଇଁ ପ୍ରକଳ୍ପରେ ୧୨୦.୪୧ ମିଲିୟନ ଡଲାର ବିନିଯୋଗ ଆକଳନ କରାଯାଇଛି । ଏହି ପ୍ରକଳ୍ପ ବିରୋଲ (ବାଂଲାଦେଶ)- ରାଧିକାପୁର (ପଶ୍ଚିମବଙ୍ଗ)ର ବର୍ତ୍ତମାନର କ୍ରସ ବର୍ଡର ରେଳ ସହିତ ସଂଯୋଗ ହେବ ଓ ଏହାଦ୍ୱାରା ଦ୍ୱିପାକ୍ଷିକ ରେଳ ସମ୍ପର୍କ ବୃଦ୍ଧି ହେବ ।
ନର୍ମଦା ଉଦଗମ ସ୍ଥଳୀରେ ପୂଜା କଲେ ପ୍ରଧାନମନ୍ତ୍ରୀ, ଅମରକଣ୍ଟକ ଠାରେ ନମାମି ନର୍ମଦେ-ନର୍ମଦା ସେବା ଯାତ୍ରାର ଉଦଯାପନୀ ସମାରୋହରେ ଉଦବୋଧନ

ନର୍ମଦା ନଦୀର ଉଦଗମ ସ୍ଥଳରେ ଆଜି ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ପୂଜା କରିଥିଲେ । ସେ ମଧ୍ୟପ୍ରଦେଶର ଅମରକଣ୍ଟକ ଠାରେ “ନମାମି ନର୍ମଦେ – ନର୍ମଦା ସେବା ଯାତ୍ରା” କାର୍ଯ୍ୟକ୍ରମର ଉଦଯାପନୀ ଉତ୍ସବରେ ସମବେତ ହୋଇଥିବା ଜନସାଧାରଣଙ୍କୁ ଉଦବୋଧନ ଦେଇଥିଲେ । ଏହି ଅବସରରେ ଉଦବୋଧନ ଦେଇ ସ୍ୱାମୀ ଅବଧେଶନନ୍ଦଜୀ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କୁ ‘ବିକାଶ ଅବତାର’ ଭାବେ ଅଭିହିତ କରିଥିଲେ ଏବଂ କହିଥିଲେ ପ୍ରଧାନମନ୍ତ୍ରୀ ଜଳ ସଂରକ୍ଷଣ କ୍ଷେତ୍ରରେ ଜନସଚେତନତା ସୃଷ୍ଟି କରି ଅନେକଙ୍କୁ ଅନୁପ୍ରାଣିତ କରିଛନ୍ତି । ଉପସ୍ଥିତ ଜନସାଧାରଣଙ୍କୁ ଉଦବୋଧନ ଦେଇ ମଧ୍ୟପ୍ରଦେଶ ମୁଖ୍ୟମନ୍ତ୍ରୀ ଶ୍ରୀ ଶିବରାଜ ସିଂ ଚୌହାନ କହିଥିଲେ ଯେ ଲୋକମାନଙ୍କ ଭାଗିଦାରୀତା ମାଧ୍ୟମରେ ନର୍ମଦାକୁ ବିଶ୍ୱର ସବୁଠୁ ସ୍ୱଚ୍ଛ ନଦୀରେ ପରିଣତ କରାଯିବ । ନର୍ମଦା ନଦୀ ତଟରେ ଅବସ୍ଥିତ 18ଟି ସହରରେ ଜଳ ବିଶୁଦ୍ଧିକରଣ ପ୍ଲାଣ୍ଟ ପ୍ରତିଷ୍ଠା କରାଯିବ । ସେ ଆହୁରି କହିଥିଲେ ଯେ ଏହି ଆନ୍ଦୋଳନ ଏତିକିରେ ଅଟକି ଯିବ ନାହିଁ, ବରଂ ଏହା ଅନ୍ୟ ନଦୀକୁ ମଧ୍ୟ ପରିବ୍ୟାପ୍ତ ହେବ । ସେ ଆତ୍ମବିଶ୍ୱାସ ପ୍ରକଟ କରି କହିଥିଲେ ଯେ ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କ ନେତୃତ୍ୱରେ ଭାରତ ବିଶ୍ୱଗୁରୁରେ ପରିଣତ ହୋଇପାରିବ । କେନ୍ଦ୍ର ସରକାରଙ୍କ 3 ବର୍ଷ ପୂର୍ତ୍ତି ନିମନ୍ତେ ମଧ୍ୟ ସେ ପ୍ରଧାନମନ୍ତ୍ରୀଙ୍କୁ ଶୁଭେଚ୍ଛା ଜଣାଇଥିଲେ । ଏହି ଅବସରରେ ପ୍ରଧାନମନ୍ତ୍ରୀ ନର୍ମଦା ନଦୀ ପ୍ରବାହକୁ ସ୍ୱାଭାବିକ କରିବା ଲାଗି ନର୍ମଦା ପ୍ରବାହ ମିଶନର ଉନ୍ମୋଚନ କରିଥିଲେ । ଏହି କାର୍ଯ୍ୟକ୍ରମରେ ଉପସ୍ଥିତ ଜନସାଧାରଣଙ୍କୁ ଉଦବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ନର୍ମଦା ସେବା ଯାତ୍ରାରେ ସାମିଲ ହୋଇଥିବା ଭ୍ରମଣକାରୀଙ୍କ ନିକଟରେ ସେ ନତମସ୍ତକ ହେଉଛନ୍ତି । ସେମାନଙ୍କ ଉଦ୍ୟମ ଫଳବତୀ ହେବ ଯାହା ଭାରତ ଏବଂ ଦରିଦ୍ରରୁ ଦରିଦ୍ରତମ ଲୋକମାନଙ୍କ ସେବା କରିବ । ପ୍ରଧାନମନ୍ତ୍ରୀ କହିଥିଲେ ଯେ ଶତାଧିକ ବର୍ଷ ଧରି ନର୍ମଦା ନଦୀ ଜୀବନଧାରା ହୋଇ ରହିଆସିଛି ହେଲେ ଗତ କିଛିଦିନ ହେବ ଏହି ନଦୀ ପ୍ରତି ଅତ୍ୟାଚାର ହେଉଛି, ଏହି କାରଣରୁ ନର୍ମଦା ସେବା ଯାତ୍ରାର ଆବଶ୍ୟକତା ରହିଥିଲା । ସେ ଆହୁରି କହିଥିଲେ ଯେ ଯଦି ଆମେ ଆମ ନଦୀଗୁଡ଼ିକର ସଂରକ୍ଷଣ ଏବଂ ସୁରକ୍ଷା ନକରିବା ତେବେ ମାନବଜାତି ହିଁ ପରାଜୟବରଣ କରିବ । ପ୍ରଧାନମନ୍ତ୍ରୀ କହିଥିଲେ ଯେ 150 ଦିନର ନର୍ମଦା ସେବା ଯାତ୍ରା ଅସାଧାରଣ, ଏପରିକି ବିଶ୍ୱସ୍ତରର । ନର୍ମଦା ନଦୀ ବରଫରୁ ନୁହେଁ ବୃକ୍ଷରୁ ଉତ୍ପତ୍ତି ହୋଇଥିବା ପ୍ରକାଶ କରି ପ୍ରଧାନମନ୍ତ୍ରୀ କହିଥିଲେ ଯେ ବୃହତ ବୃକ୍ଷ ରୋପଣ ଲାଗି ମଧ୍ୟପ୍ରଦେଶ ସରକାରଙ୍କ କାର୍ଯ୍ୟକ୍ରମ ମାନବସମାଜ ପାଇଁ ଏକ ବୃହତ ସେବା ହେବ । ନର୍ମଦା ନଦୀ ଦ୍ୱାରା ଉପକୃତ ହେଉଥିବା ଗୁଜରାଟ ଏବଂ ମହାରାଷ୍ଟ୍ରର କୃଷକଙ୍କ ପକ୍ଷରୁ ନର୍ମଦା ସେବା ଯାତ୍ରା ପାଇଁ ମଧ୍ୟପ୍ରଦେଶ ସରକାର ଏବଂ ସ୍ଥାନୀୟ ଲୋକମାନଙ୍କୁ ପ୍ରଧାନମନ୍ତ୍ରୀ ଧନ୍ୟବାଦ ଜଣାଇଥିଲେ । ଶୀର୍ଷ 100 ସ୍ୱଚ୍ଛ ସହର ମଧ୍ୟରେ ମଧ୍ୟପ୍ରଦେଶର 22 ସହର ସାମିଲ୍ ହୋଇଥିବାରୁ ଏହି ଅବସରରେ ସ୍ୱଚ୍ଛ ଭାରତ ମିଶନ ଦିଗରେ ମଧ୍ୟପ୍ରଦେଶ ସରକାରଙ୍କ ପ୍ରଦର୍ଶନକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ପ୍ରାକୃତିକ ସମ୍ବଳର ସୁରକ୍ଷା ପାଇଁ ରାଜ୍ୟ ସରକାରଙ୍କ ନର୍ମଦା ସେବା ମିଶନ୍ ଭବିଷ୍ୟତ ପାଇଁ ଉପଯୁକ୍ତ ତଥା ଦୂରଦୃଷ୍ଟି ସମ୍ପନ୍ନ ବୋଲି ପ୍ରଧାନମନ୍ତ୍ରୀ ବର୍ଣ୍ଣନା କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ କେନ୍ଦ୍ର ସରକାର କୃଷକଙ୍କ ଆୟ ଦୁଇ ଗୁଣା କରିବା ଲାଗି ସଂକ୍ରଳ୍ପବଦ୍ଧ ଏବଂ ମଧ୍ୟପ୍ରଦେଶ ସରକାର ଏ ଦିଗରେ ଭଲ ଦୂରଦୃଷ୍ଟି ନେଇ ପ୍ରସ୍ତୁତି କରୁଛନ୍ତି । 2022ରେ ଦେଶ ସ୍ୱାଧୀନ ହେବାର 75 ବର୍ଷ ପୂର୍ତ୍ତିକୁ ଦୃଷ୍ଟିରେ ରଖି ରାଷ୍ଟ୍ରପତି ସକାରାତ୍ମକ ଯୋଗଦାନ ଦେବା ଲାଗି ସେ ଲୋକମାନଙ୍କୁ ଆହ୍ୱାନ କରିଥିଲେ । ପ୍ରଶଂସାସୂଚକ ମନ୍ତବ୍ୟ ଲାଗି ପ୍ରଧାନମନ୍ତ୍ରୀ ସ୍ୱାମୀ ଅବଧେଶନନ୍ଦଙ୍କୁ ଧନ୍ୟବାଦ ଜଣାଇଥିଲେ । ଶେଷରେ ପ୍ରଧାନମନ୍ତ୍ରୀ ଲୋକମାନଙ୍କୁ ନର୍ମଦା ନଦୀ ପାଇଁ ଯୋଗଦାନ ଏବଂ ବଳୀଦାନ ଦେବା ଲାଗି ପ୍ରସ୍ତୁତ ରହିବା ପାଇଁ ଆହ୍ୱାନ ଦେଇ କହିଥିଲେ ନର୍ମଦା ଯାତ୍ରା ହୁଏତ’ ସରିଯାଇଛି, କିନ୍ତୁ ଯଜ୍ଞ ଏଇମାତ୍ର ଆରମ୍ଭ ହୋଇଛି ।
ଭାରତୀୟ ଷ୍ଟେଟ ବ୍ୟାଙ୍କ ସହ 5 ସହାୟକ ବ୍ୟାଙ୍କର ମିଶ୍ରଣକୁ କେନ୍ଦ୍ର କ୍ୟାବିନେଟର ଅନୁମୋଦନ,

ଭାରତୀୟ ଷ୍ଟେଟ ବ୍ୟାଙ୍କ ସହ ଏହାର ସହାୟକ ବ୍ୟାଙ୍କମାନଙ୍କର ମିଶ୍ରଣ ହେବ । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏହି ନିଷ୍ପତ୍ତି ନିଆଯାଇଛି । କ୍ୟାବିନେଟର ନିଷ୍ପତ୍ତି ଅନୁଯାୟୀ ଭାରତୀୟ ଷ୍ଟେଟ ବ୍ୟାଙ୍କ 5ଟି ସହାୟକ ବ୍ୟାଙ୍କକୁ ଆହରଣ କରିବ । ଏହି ସହାୟକ ବ୍ୟାଙ୍କଗୁଡିକ ହେଲେ – ଷ୍ଟେଟ ବ୍ୟାଙ୍କ ଅଫ ବିକାନିର ଓ ଜୟପୁର, ଷ୍ଟେଟ ବ୍ୟାଙ୍କ ଅଫ ହାଇଦ୍ରାବାଦ, ଷ୍ଟେଟ ବ୍ୟାଙ୍କ ଅଫ ମହୀଶୂର, ଷ୍ଟେଟ ବ୍ୟାଙ୍କ ଅଫ ପଟିଆଲା ଏବଂ ଷ୍ଟେଟ ବ୍ୟାଙ୍କ ଅଫ ଟ୍ରାଭାଙ୍କୋର । କ୍ୟାବିନେଟର ଏହି ନିଷ୍ପତ୍ତିକୁ କାର୍ଯ୍ୟକାରୀ କରିବା ଲାଗି ଭାରତୀୟ ଷ୍ଟେଟ ବ୍ୟାଙ୍କ (ସହାୟକ ବ୍ୟାଙ୍କ) ଆଇନ, 1959 ଏବଂ ଷ୍ଟେଟ ବ୍ୟାଙ୍କ ଅଫ ହାଇଦ୍ରାବାଦ ଆଇନ 1956ରେ ଆବଶ୍ୟକ ସଂଶୋଧନ କରାଯିବ । ଏଥିଲାଗି ସଂସଦରେ ଏକ ବିଲ୍ ଆଗତ କରିବା ପ୍ରସ୍ତାବକୁ କ୍ୟାବିନେଟ ବିଧିବଦ୍ଧ ଭାବେ ଅନୁମୋଦନ କରିଛନ୍ତି । ଭାରତୀୟ ଷ୍ଟେଟ ବ୍ୟାଙ୍କ ସହ ସହାୟକ ବ୍ୟାଙ୍କମାନଙ୍କର ମିଶ୍ରଣ ଫଳରେ ଅନେକ ମୂଳଧନ ରାଜସ୍ୱ ସଂଚୟ ହେବ । କାର୍ଯ୍ୟକାରୀ ଦକ୍ଷତା ବୃଦ୍ଧି ଏବଂ ପରିଚାଳନାଗତ ବ୍ୟୟରେ ହ୍ରାସ ଯୋଗୁଁ ଆଗାମୀ 5 ବର୍ଷ ମଧ୍ୟରେ 1 ହଜାର କୋଟି ଟଙ୍କାରୁ ଅଧିକ ସଂଚୟ ହୋଇପାରିବ ବୋଲି ଆକଳନ କରାଯାଇଛି । ମିଶ୍ରଣ ଦ୍ୱାରା ସହାୟକ ବ୍ୟାଙ୍କର ଗ୍ରାହକମାନେ ଭାରତୀୟ ଷ୍ଟେଟ ବ୍ୟାଙ୍କ ଦ୍ୱାରା ପରିଚାଳିତ ବୈଶ୍ୱିକ ନେଟୱାର୍କର ଲାଭ ଉଠାଇ ପାରିବେ । ସବୁ ସହାୟକ ବ୍ୟାଙ୍କର ଋଣ ପରିଚାଳନା କ୍ଷେତ୍ରରେ ଅନେକ ଉନ୍ନତି ଘଟିବ । ଏହାଛଡା ସଂଚୟ ଓ ଷ୍ଟେଟ ବ୍ୟାଙ୍କର ସାମଗ୍ରିକ ଋଣ ପ୍ରଦାନ କ୍ଷମତା ପରିସର ବହୁଗୁଣିତ ହେବ । ଭାରତୀୟ ଷ୍ଟେଟ ବ୍ୟାଙ୍କ ଆଇନର ସେକ୍ସନ 35 ଅନୁଯାୟୀ ଏହି ମିଶ୍ରଣ ଘଟୁଥିବାରୁ ଭାରତୀୟ ଷ୍ଟେଟ ବ୍ୟାଙ୍କ ବିଶ୍ୱର ଅନ୍ୟତମ ଦକ୍ଷ ବ୍ୟାଙ୍କ ଭାବେ ଉଭା ହେବ । ଏହା ବୈଶ୍ୱିକ ସ୍ତରରେ ଆର୍ଥିକ ରିସ୍କ ପରିଚାଳନା କ୍ଷେତ୍ରରେ ଷ୍ଟେଟ ବ୍ୟାଙ୍କକୁ ଦୃଢ଼ ହସ୍ତ ପ୍ରଦାନ କରିବ ଏବଂ ଏହାର ସାମଗ୍ରିକ ସମ୍ପତ୍ତି ଅନେକ ଗୁଣରେ ବୃଦ୍ଧି ପାଇବ । ରାଷ୍ଟ୍ରାୟତ୍ତ ବ୍ୟାଙ୍କ ଉଦ୍ୟୋଗ କ୍ଷେତ୍ରରେ ଷ୍ଟେଟ ବ୍ୟାଙ୍କର ଆର୍ଥିକ ଏକତ୍ରୀକରଣ ଓ ସମାଯୋଜନକୁ ବେଶ୍ ସୁଦୃଢ଼ କରିବ । କେନ୍ଦ୍ର ସରକାରଙ୍କ ଇନ୍ଦ୍ରଧନୁଶ କାର୍ଯ୍ୟାନ୍ୱୟନ ଯୋଜନା ଅଧିନରେ ମୂଳ ଷ୍ଟେଟ ବ୍ୟାଙ୍କ ସହିତ ସହାୟକ ବ୍ୟାଙ୍କମାନଙ୍କର ମିଶ୍ରଣ ହେଉଛି ଯାହାକି ଏହି ବ୍ୟାଙ୍କର ସାମଗ୍ରିକ ପ୍ରୋଫିଟେବିଲିଟି ବା ଲାଭାଂଶକୁ ଅନେକାଂଶରେ ବୃଦ୍ଧି କରିବ ।
ଜାତୀୟ ଶିକ୍ଷାନବିସ ପ୍ରୋତ୍ସାହନ ଯୋଜନାକୁ କ୍ୟାବିନେଟ୍ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ ଜାତୀୟ ଶିକ୍ଷାନବିସ ପ୍ରୋତ୍ସାହନ ଯୋଜନାକୁ ମଞ୍ଜୁରି ମିଳିଛି । ଏହି ଯୋଜନାରେ 10 ହଜାର କୋଟି ଟଙ୍କାର ବ୍ୟୟ ଅଟକଳ କରାଯାଇଛି ତଥା 2019-20 ସୁଦ୍ଧା 50 ଲକ୍ଷ ଶିକ୍ଷାନବିସଙ୍କୁ ପ୍ରଶିକ୍ଷଣ ଦେବାକୁ ଲକ୍ଷ୍ୟ ରଖାଯାଇଛି । କେନ୍ଦ୍ର ଦକ୍ଷତା ବିକାଶ ଓ ଉଦଯୋଗ(ଏମଏସଡିଇ) ମନ୍ତ୍ରଣାଳୟ ଅଧୀନରେ ଥିବା ପ୍ରଶିକ୍ଷଣ ନିର୍ଦ୍ଦେଶାଳୟ (ଡିଜିଟି) ମାଧ୍ୟମରେ ଏହି ଯୋଜନା କାର୍ଯ୍ୟକାରୀ ହେବ । ଶିକ୍ଷାନବିସଙ୍କୁ ନିଯୁକ୍ତି ଦେବା ନିମନ୍ତେ ନିଯୁକ୍ତିଦାତାଙ୍କୁ ଏହି ଯୋଜନାରେ ଆର୍ଥିକ ସହାୟତା ମିଳିବ । ଶିକ୍ଷାନବିସଙ୍କୁ ଦିଆଯିବାକୁ ଥିବା ମୋଟ ଷ୍ଟାଇପେଣ୍ଡର 25 ପ୍ରତିଶତ ଅର୍ଥ ଭାରତ ସରକାର ସିଧାସଳଖ ନିଯୁକ୍ତିଦାତାଙ୍କୁ ଦେବେ । ପ୍ରଥମଥର ପାଇଁ ଏଭଳି ଯୋଜନା ପ୍ରସ୍ତୁତ ହୋଇଛି, ଯେଉଁଥିରେ ଶିକ୍ଷାନବିସଙ୍କୁ ନିଯୁକ୍ତି ଦେବା ପାଇଁ ନିଯୁକ୍ତିଦାତାଙ୍କୁ ଆର୍ଥିକ ସହାୟତା ଦିଆଯିବାର ରୂପରେଖ ପ୍ରସ୍ତୁତ ହୋଇଛି । ଏହା ବ୍ୟତୀତ ଶିକ୍ଷାନବିସ ପ୍ରଶିକ୍ଷଣରେ ଆବଶ୍ୟକ ଥିବା ମୂଳ ପ୍ରଶିକ୍ଷଣ ସହାୟତା ଯୋଗାଇ ଦେବା ପାଇଁ ଏହି ଯୋଜନାରେ ବ୍ୟବସ୍ଥା ରହିଛି । ମୂଳ ପ୍ରଶିକ୍ଷଣରେ ହେବାକୁ ଥିବା ମୋଟ ଖର୍ଚ୍ଚର 50 ପ୍ରତିଶତ ଅର୍ଥ ଭାରତ ସରକାର ବହନ କରିବେ । ଏହି ଯୋଜନା ଦେଶର ସମଗ୍ର ଶିକ୍ଷାନବିସ ପାରିପାଶ୍ୱିର୍କ ବ୍ୟବସ୍ଥାକୁ ପ୍ରୋତ୍ସାହିତ କରିବ ଓ ଏହାର ସମସ୍ତ ହିତାଧିକାରୀଙ୍କ ପାଇଁ ଏକ ବିଜୟ ପରିବେଶ ଆଣିଦେବ । ଏହା ଦେଶର ସବୁଠୁ ପ୍ରଭାବଶାଳୀ ଦକ୍ଷତା ପ୍ରଦାନର ବାହନ ମଧ୍ୟରୁ ଗୋଟିଏ ହେବ ବୋଲି ଆଶା କରାଯାଉଛି । ସୂଚନାଯୋଗ୍ୟ ଯେ, ଦେଶରେ କୁଶଳୀ ମାନବ ସମ୍ବଳ ବିକଶିତ କରିବା କ୍ଷେତ୍ରରେ ଶିକ୍ଷାନବିସ ପ୍ରଶିକ୍ଷଣ ହେଉଛି ସବୁଠୁ ସୁଦୃଢ଼ ମାର୍ଗ ଭାବେ ବିବେଚନା କରାଯାଉଛି । ଦକ୍ଷତା ବିକାଶ ଓ ଉଦଯୋଗ ସଂକ୍ରାନ୍ତ ଜାତୀୟ ନୀତିକୁ 2015 ମସିହାରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଉନ୍ମୋଚନ କରିଥିଲେ । ଦେଶରେ କୁଶଳୀ ମାନବ ସମ୍ବଳ ସୃଷ୍ଟି ପାଇଁ ପ୍ରଧାନମନ୍ତ୍ରୀ ମୋଦୀ ଶିକ୍ଷାନବିସ ପ୍ରଶିକ୍ଷଣ ବ୍ୟବସ୍ଥା ଉପରେ ଗୁରୁତ୍ୱ ଦେଉଛନ୍ତି ।